Kultuur: 'n Westerse suksesresep | Maroela Media
Kultuur: 'n Westerse suksesresep
"Kultuur is nie net braaivleis, rugby en lekker musiek nie."
Só skryf Flip Buys in die 25ste hoofstuk van sy boek, Die pad na selfbestuur, waar hy die waarde van kultuur ondersoek. Buys beskryf kultuur as 'n konsep wat hardeware én sagteware bevat. Die hardeware van die Westerse kultuur sluit volgens hom onder meer wetenskap, tegnologie en die markekonomie in, terwyl die sagteware begrippe soos verantwoordelikheid en werksetiek insluit.
Buys skryf: "Die Afrikaner se Westerse kultuur is opgebou uit die skat van die Christelike geloof en lewensbeskouing uit Jerusalem, 'n denkwyse uit antieke Athene, en 'n samelewingsorde uit Rome. Daarvandaan is dit gevorm deur die groot Westerse omwentelings, naamlik die Protestantse Hervorming van die sestiende eeu; die Renaissance van die veertiende tot die sewentiende eeu; die Verligting van die agtiende eeu; en die Nywerheidsrewolusie wat in die agtiende en negentiende eeu plaasgevind het."
Hy stel egter onomwonde dat die Westerse kultuur nie foutloos is nie en dat Westerlinge ook daarteen moet waak om te verwag dat die hele wêreld nou Westers moet wees of gaan word. "Só 'n verwagting is om jou eie kultuur as meerderwaardig te beskou," argumenteer Buys.
Verder skryf Buys die spanning wat soms in Suid-Afrika ervaar word aan die konflik tussen uiteenlopende kulture toe en sê: "Wat een kultuur of ideologie as normaal en vanselfsprekend beskou, verskil dalk van die opvattings van ander kulture. Wanneer mense saam in een land woon en werk, lei dit soms tot spanning."
Luister hier boaan die berig na Martin Jansen se voorlesing van hierdie hoofstuk.
Die Afrikaner se Westerse kultuur en Afrika-kultuur verskil soos dag en nag van mekaar. Dis die grootste oorsaak van misverstand, konflik en spanning in SA. Ongelukkig beleef die Westerse kultuur ('n minderheid) 'n ongekende aanval van die Afrika-kultuur (die meerderheid). Ons sal moet sterk staan en saamstaan!
Daarom moet die weskaap 'n onafhanklike soewerein staat word sodat almal hulle kultuur kan uitleef en hulle geskiedenis kan bewaar.